
A. Všeobecná časť

Vláda Slovenskej republiky predkladá na rokovanie Národnej rady Slovenskej republiky návrh zákona, ktorým sa dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov (ďalej len „návrh zákona“). 

Návrh zákona bol vypracovaný ako iniciatívny materiál, vzhľadom nato, že pri zriaďovaní Najvyššieho správneho súdu Slovenskej republiky neboli akceptované pripomienky väčšiny odbornej verejnosti, vrátane Najvyššieho súdu Slovenskej republiky, aby sa sudcovia, ktorí boli k 31. júlu 2021 sudcami správneho kolégia Najvyššieho súdu Slovenskej republiky, ex lege stali sudcami Najvyššieho správneho súdu Slovenskej republiky, pokiaľ by v určenej lehote nevyhlásili, že chcú zostať sudcami Najvyššieho súdu Slovenskej republiky. V čase zriadenia Najvyššieho správneho súdu Slovenskej republiky pôsobilo na správnom kolégiu Najvyššieho súdu Slovenskej republiky 20 sudcov, pričom vtedajšia ministerka spravodlivosti určila prvé celkové počty a voľné miesta sudcov Najvyššieho správneho súdu Slovenskej republiky na 30.

Napriek tomu vtedajšia vládna garnitúra rozhodla, že voľné miesta sudcov Najvyššieho správneho súdu Slovenskej republiky sa budú obsadzovať ad hoc výberovým konaním realizovaným Súdnou radou Slovenskej republiky, ktoré pozostávalo z verejného vypočutia a overenia predpokladov sudcovskej spôsobilosti bez transparentne vopred stanovených kritérií, a to i vo vzťahu k sudcom správneho kolégia Najvyššieho súdu Slovenskej republiky.  

V dôsledku uvedeného sa ku dňu zriadenia Najvyššieho správneho súdu Slovenskej republiky stalo jeho sudcami iba 9 sudcov správneho kolégia Najvyššieho súdu Slovenskej republiky (a tak je tomu dodnes), pričom pôvodne bolo obsadených 16 miest. V súčasnosti pôsobí na Najvyššom správnom súde Slovenskej republiky celkom 25 sudcov, z toho iba 14-ti boli pred preložením na Najvyšší správny súdu Slovenskej republiky sudcami, pričom niektorí z nich sa predtým správnemu právu na úrovni zodpovedajúcej funkcii sudcu Najvyššieho správneho súdu Slovenskej republiky vôbec nevenovali.  

Vo vzťahu k Najvyššiemu súdu Slovenskej republiky to zároveň viedlo k tomu, že 11 sudcovia, ktorí boli do 1. augusta 2021 správnymi sudcami a dlhodobo vytvárali judikatúru v oblasti správneho práva, sa museli rešpecializovať na iné odvetvia práva, a to v pozícii sudcov vrcholného orgánu všeobecného súdnictva. Väčšina z nich (až 8) prešla na občianskoprávne kolégium a časť (3) na obchodnoprávne kolégium. Napriek rešpektu k erudícii týchto kolegov v oblasti správneho súdnictva, doposiaľ objektívne nemohlo dôjsť k takému osvojeniu si všetkých špecifík rozhodovania v nových agendách ako u sudcov Najvyššieho súdu Slovenskej republiky výlučne špecializovaných v občianskom a obchodnom práve. 

Riešením tejto nepriaznivej situácie je doplnenie prechodného ustanovenia ktoré umožní jednorazové preloženie, resp. prechod sudcov Najvyššieho súdu Slovenskej republiky, ktorí boli k 31. júlu 2021 sudcami jeho správneho kolégia, ak o to požiadajú, a to bez výberového konania a posudzovania ich sudcovskej spôsobilosti. Tým sa vytvorí priestor pre Najvyšší súd Slovenskej republiky doplniť jeho občianskoprávne a obchodnoprávne kolégia sudcami kariérne špecializovanými v oblasti občianskeho a obchodného práva, čo prispeje nielen k zrýchleniu konania, ale i jeho väčšiemu zjednoteniu. 

Pre Najvyšší správny súd Slovenskej republiky to znamená personálne posilnenie o sudcov, ktorí boli do 1. augusta 2021 rešpektovanými osobnosťami správneho súdnictva. Okrem pozitívneho efektu vo vzťahu k zavedenému dvojstupňovému disciplinárnemu konaniu v spojení s požiadavkou, aby sudca Najvyššieho správneho súdu Slovenskej republiky činný v disciplinárnom konaní mal aspoň 10 rokov praxe sudcu, takéto doplnenie nepochybne pozitívne ovplyvní judikatórnu činnosť Najvyššieho správneho súdu Slovenskej republiky.

Predložený návrh zákona nemá vplyv na rozpočet verejnej správy, vplyv na limit verejných výdavkov, vplyv na podnikateľské prostredie, sociálne vplyvy, vplyv na životné prostredie, vplyv na informatizáciu spoločnosti, vplyv na služby verejnej správy pre občana, ani vplyv na manželstvo, rodičovstvo a rodinu.

Vládny návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky a zákonmi, ako aj s medzinárodnými zmluvami, ktorými je Slovenská republika viazaná a súčasne je v súlade s právom Európskej únie.

Vládny návrh zákona nie je predmetom vnútrokomunitárneho pripomienkového konania. 

